Krabbameinsfélag Íslands stendur fyrir átaki til að fá konur til að mæta í leghálskrabbameinsleit . Þátttakan á Íslandi hefur dregist saman undanfarin ár og er víða undir 50% . Þátttakan hefur sérstaklega dregist saman á landsbyggðinni en á árum áður var ávallt betur mætt í krabbameinsleit á landsbyggðinni . Rósa Marinósdóttir sviðsstjóri hjúkrunar á heilsugæslusviði Heilbrigðisstofnunar Vesturlands segir í samtali við Skessuhorn að sú breyting hafi átt sér stað árið 2014 að hætt var að fara með brjóstamyndatækið á Akranes , Selfoss og Keflavík . Konur af þessu svæði þurfa að fara til Reykjavíkur á leitarstöðina . „ Áfram verður gerð leghálsskoðun á Akranesi og einnig varð sú breyting að ljósmæður eru búnar að gangast undir þjálfun til að taka leghálssýnin . Nú eru allar konur frá 20 – 65 ára boðaðar í leghálsskoðun á þriggja ára fresti . Konur 40 – 65 ára fá einnig boð á tveggja ára fresti um brjóstamyndatöku . Allar konur á aldrinum 23 - 65 ára sem hafa einhvern tímann lifað kynlífi ættu að þiggja boð um leghálskrabbameinsleit á þriggja ára fresti vegna þess að það er ein mikilvægasta heilsuvernd sem konum stendur til boða , “ útskýrir Rósa . „ Á Akranesi er hægt að panta tíma í krabbameinsskoðun hjá ljósmóður sem nú er Jóhanna Ólafsdóttir . Í Borgarnesi er boðið upp á leghálsskoðun einu sinni í mánuði og þar er Linda Kristjánsdóttir sem framkvæmir skoðunina . Í Búðardal , Hólmavík og Hvammstanga sér Helga Hreiðarsdóttir um skoðunina og það er gert í samráði við heilsugæsluna á viðkomandi stöðum . Okkur hefur því miður ekki enn tekist að framkvæma þessar skoðanir á Snæfellsnesinu ; í Ólafsvík , Grundarfirði og Stykkishólmi . Þar stöndum við fyrir hópleit sem er annað hvert ár , það kemur þó að því að það takist að bjóða upp á þessar skoðanir reglulega þar , “ segir Rósa að endingu og hvetur jafnframt allar konur til að mæta í krabbameinsleit þegar þær fá boð að mæta .